钦定古今图书集成/明伦汇编/闺媛典/第067卷 > 徐瑾妻王氏
## 钦定古今图书集成/明伦汇编/闺媛典/第067卷 > 徐瑾妻王氏

按《泾县志》：“王氏，名葆秀，庠生昊女，邑民徐瑾妻。年十
六于归，未半月，瑾患痘，氏与诀曰：‘愿皇天第保无恙，
万一不幸有从君九原耳’。遂啮一指以自盟。瑾亡，氏
泣血屏处，奉翁姑惟谨。翁病，刲股肉以进。寻翁姑相
继没，夫兄伏谋夺其志，凌逼殊甚。氏不获已，迎其叔，
滴泪指数之。叔强宽之曰：‘且暂归宁’。答曰：‘但死我在，
徐，无生我归王’”言毕而入，自巳至午，家人呼之不应；
排门视之，死矣。簪笄整肃，裳衣密纫，左手执剃刀，包
头护颈，血不污衣，端坐如生。越四日，县令临验，询所
刎刀，即当年刲股者也。时四方观者千馀人，无不太
息。